**LIETUVOS RESPUBLIKOS APLINKOS MINISTRO**

**Į S A K Y M A S**

**DĖL LIETUVOS RESPUBLIKOS LAUKINĖS GYVŪNIJOS ĮSTATYMO ĮGYVENDINIMO**

1998 m. spalio 19 d. Nr. 200

Vilnius

Vadovaudamasis Lietuvos Respublikos laukinės gyvūnijos įstatymo (Žin., 1997, Nr. [108-2726](https://www.e-tar.lt/portal/lt/legalAct/TAR.08F2F39FF20B)) 18, 21, 22, 24 straipsnių nuostatomis,

ĮSAKAU:

1. Patvirtinti Lietuvos Respublikoje leidžiamų naudoti laukinių gyvūnų rūšių sąrašą (1 priedas).

2. Patvirtinti Laukinių gyvūnų naudojimo zoologinėms kolekcijoms sudaryti taisykles (2 priedas).

3. Patvirtinti Prekybos laukiniais gyvūnais taisykles (3 priedas).

4. Patvirtinti Aptvarų ir voljerų laukiniams gyvūnams laikyti steigimo ir naudojimo tvarką (4 priedas).

5. Aplinkos ministerijos kompiuterinėje sistemoje vadovautis reikšminiais žodžiais „gyvūnija“, „valdymas“.

Susisiekimo ministras,

pavaduojantis aplinkos ministrą Algis Žvaliauskas

Patvirtinta

aplinkos ministro

1998 m. spalio 19 d. įsakymu Nr. 200

1 priedas

**Lietuvos Respublikoje leidžiamų naudoti laukinių gyvūnų rūšių sąrašas**

1. Lietuvos Respublikoje laukinių gyvūnų medžioklė, žūklė, gaudymas, rinkimas, zoologinių kolekcijų sudarymas, laukinių gyvūnų naudojimas mokslo, kultūros, švietimo, auklėjimo ir estetikos tikslams, laukinių gyvūnų naudojimas jų gyvybinės veiklos produktams gauti ir jų naudingos gyvybinės veiklos panaudojimas yra leidžiamas įstatymų bei kitų teisės aktų nustatyta tvarka pagal šį sąrašą:

**Žinduoliai:**

1. Briedis

2. Taurusis elnias

3. Dėmėtasis elnias

4. Stirna

5. Danielius

6. Muflonas

7. Šernas

8. Vilkas

9. Pilkasis kiškis

10. Bebras

11. Ondatra

12. Miškinė kiaunė

13. Akmeninė kiaunė

14. Kanadinė audinė

15. Šeškas

16. Lapė

17. Mangutas

18. Barsukas

19. Kurmis

20. Peliniai graužikai.

**Paukščiai:**

1. Želmeninė žąsis

2. Baltakaktė žąsis

3. Didžioji antis

4. Kryklė (dryžgalvė ir rudgalvė)

5. Laukys

6. Jerubė

7. Kurapka

8. Fazanas

9. Keršulis

10. Naminis karvelis

11. Slanka

12. Perkūno oželis

13. Varna

14. Šarka

15. Kranklys

16. Kėkštas

17. Kuosa

18. Kovas

19. Didysis kormoranas

20. Pilkasis garnys.

**Žuvys:**

Visos Lietuvos vandenyse gyvenančios žuvys, išskyrus įtrauktąsias į Raudonąją knygą.

**Moliuskai:**

1. Vynuoginė sraigė

2. Dreisena.

**Vėžiagyviai:**

1. Upinis vėžys

2. Siauražnyplis vėžys

3. Žymėtasis vėžys

4. Dryžuotasis vėžys

5. Baltijos krevetė

6. Šoniplaukos, mizidai, išskyrus saugomąsias rūšis.

**Vabzdžiai:**

Žemės ūkio, būsto, miško kenkėjai, chironomidų lervos ir ektoparazitai.

**Dirvožemio bestuburiai:**

Sliekai (asmeninėms reikmėms).

2. Atskirų laukinių gyvūnų rūšių naudojimą nustato Laukinių gyvūnų naudojimo zoologinėms kolekcijoms sudaryti taisyklės, Prekybos laukiniais gyvūnais taisyklės ir kiti teisės aktai.

3. Naudoti laukinius gyvūnus, neįtrauktus į sąrašą, galima tik gavus Aplinkos ministerijos leidimą.

\_\_\_\_\_\_\_\_\_\_\_\_\_\_

Patvirtinta

aplinkos ministro

1998 m. spalio 19 d. įsakymu Nr. 200

2 priedas

**Laukinių gyvūnų naudojimo zoologinėms kolekcijoms sudaryti TAISYKLĖS**

Šios taisyklės nustato juridinių ir fizinių asmenų zoologinių kolekcijų – zoologijos sodų, okeanariumų ir kitų, taip pat gyvūnų iškamšų, lizdų ir kiaušinių, preparatų ir dalių rinkinių – sudarymo ir papildymo tvarką.

**Pagrindinės sąvokos**

1. **Zoologinės kolekcijos –** apibūdintų, sistematizuotų ir paruoštų saugoti mokslinę, istorinę, pažintinę ir estetinę vertę turinčių gyvų gyvūnų (zoologijos sodai, okeanariumai, akvariumai, insektariumai bei terariumai) ir negyvų gyvūnų, jų kūnų dalių, gyvybinės veiklos produktų ir preparatų rinkiniai.

2. Zoologinių kolekcijų rūšys:

2.1. **Entomologinės kolekcijos –** gyvų ir negyvų drugių, vabalų, dvisparnių ir kitų vabzdžių grupių rinkiniai.

2.2. **Ornitologinės kolekcijos –** gyvų paukščių, paukščių iškamšų, jų lizdų ir kiaušinių rinkiniai.

2.3. **Žinduolių kolekcijos –** gyvų žinduolių, žinduolių iškamšų, kailių, kaukolių, kaulų rinkiniai.

2.4. **Žūklės ir medžioklės trofėjų kolekcijos –** žūklės trofėjų, medžiojamųjų žvėrių ir paukščių iškamšų, kailių, ragų, ilčių ir kitų kūno dalių rinkiniai.

2.5. **Moliuskų kolekcijos** – moliuskų kriauklių, kūno dalių preparatų rinkiniai.

2.6. **Mišrios kolekcijos –** aukščiau išvardytų kolekcijų rinkiniai.

**Kolekcionavimo ir kolekcijų papildymo tvarka**

3. Juridiniai ir fiziniai asmenys gali sudaryti ir papildyti zoologines kolekcijas gamtinės aplinkos gyvūnais tik gavę regiono aplinkos apsaugos departamento leidimą, išskyrus kolekcijas, kurias sudaro medžioklės, žūklės trofėjai.

4. Gyvus gyvūnus leidžiama kolekcionuoti Lietuvos Respublikos ir užsienio šalių fiziniams asmenims, taip pat Lietuvos Respublikos juridiniams asmenims, gavusiems regiono aplinkos apsaugos departamento leidimą, pagal Aptvarų ir voljerų laukiniams gyvūnams laikyti steigimo ir naudojimo tvarką.

5. Visos kolekcijos turi būti užregistruotos Aplinkos ministerijoje, Biologinės įvairovės registre.

6. Apie kolekcijos pakeitimus, papildymus, savininko pasikeitimą būtina informuoti regiono aplinkos apsaugos departamentą. Regiono aplinkos apsaugos departamentas kiekvienų metų pabaigoje šiuos duomenis teikia Aplinkos ministerijai.

7. Kolekcionuojant saugomus, į Lietuvos raudonąją knygą įrašytus gyvūnus, būtina turėti jų įsigijimo teisėtumą patvirtinančius dokumentus.

8. Rastais žuvusiais Lietuvos Respublikos raudonosios knygos gyvūnais papildyti kolekcijas galima tik gavus rajono, kuriame rastas gyvūnas, aplinkos apsaugos agentūros pažymą.

9. Kolekcijų savininkai privalo užtikrinti kolekcijų apsaugą nuo pažeidimų ar sunaikinimo.

\_\_\_\_\_\_\_\_\_\_\_\_\_\_

PATVIRTINTA

aplinkos ministro

1998 m. spalio 19 d. įsakymu Nr. 200

3 priedas

**PREKYBOS LAUKINIAIS GYVŪNAIS TAISYKLĖS**

**Bendroji dalis**

1. Šios taisyklės reglamentuoja Lietuvos Respublikos teritorijoje laisvai gyvenančių ar sutinkamų laukinių gyvūnų (toliau – gyvūnų) rūšių, taip pat voljeruose bei nelaisvėje laikomų gyvūnų prekybą bei prekybą jų dalimis (žuvų ikrais, paukščių kiaušiniais, žvėrių kailiais, ragais) ir trofėjais.

2. Prekyba laisvėje gyvenančiais ar nelaisvėje laikomais gyvūnais, taip pat jų dalimis ir trofėjais leidžiama tik turint jų įsigijimo teisėtumą įrodančius dokumentus.

3. Retais, įrašytais į Lietuvos bei Tarptautinę raudonąsias knygas, gyvūnais, jų dalimis ar jų produkcija prekiauti leidžiama tik juridiniams asmenims, kurių veikla susijusi su šių gyvūnų apsauga ir veisimu bei turintiems nustatytosios formos (1 forma) leidimus.

4. Prekyba kitų rūšių gyvūnais gali būti leidžiama fiziniams ir juridiniams asmenims, užregistravusiems šią veiklą savo įstatuose ir turintiems nustatytosios formos (1 forma) leidimus, atsižvelgus į kasmet Aplinkos ministerijos nustatomus gyvūnijos naudojimo limitus.

**Prekybos limitų nustatymas**

5. Medžiojamųjų rūšių bei rūšių, kurios įtrauktos į Lietuvos Respublikoje leidžiamų naudoti laukinių gyvūnų rūšių sąrašą, prekybos limitai nustatomi kasmet. Prekybos limitai negali viršyti šalyje laisvai gyvenančių gyvūnų naudojimo limitų, nustatytų Aplinkos ministerijos. Į Lietuvos Respubliką įvežamų ir išvežamų gyvūnų naudojimo limitai nenustatomi.

6. Gyvūnų rūšių, kurios pagal Lietuvos Respublikos įstatymus yra nepriskirtos saugomosioms, prekybos limitai nenustatomi, tačiau ši nuostata gali būti pakeista pakitus šių rūšių gamtinei būklei bei ištekliams.

7. Gyvūnų prekybos limitus kasmet nustato Aplinkos ministerija.

**Leidimai gyvūnams įsigyti bei prekiauti**

8. Įsigyti Lietuvos Respublikos teritorijoje laisvai gyvenančių ar sutinkamų rūšių gyvūnus, juos laikyti, transportuoti, eksponuoti bei prekiauti jais galima tik turint nustatytosios formos (1 forma) leidimus.

9. Medžiojamųjų gyvūnų, jų dalių ir trofėjų prekybos tikslais įsigijimo teisėtumą patvirtina licencijų (kanopiniams žvėrims) šaknelės ar medžioklės lapai, kuriuose nurodytas gyvūnų sumedžiojimo laikas, vieta bei būdas. Prekiauti leidžiama sumedžiojusiam gyvūną fiziniam asmeniui. Tarpininkai bei prekiautojai medžiojamaisiais gyvūnais, supirkę juos iš tiesiogiai įsigijusių fizinių ar juridinių asmenų, turi turėti sutartį su šiais fiziniais ar juridiniais asmenimis bei gyvūnų sumedžiojimo teisėtumą įrodančių dokumentų kopijas. Šių dokumentų originalus saugo tiesiogiai iš gamtinės aplinkos gyvūnus ar jų produkciją įsigiję asmenys.

10. Kitomis gyvūnų rūšimis gali prekiauti fiziniai ar juridiniai asmenys, turintys nustatytosios formos (1 forma) leidimus, taip pat sudarę sąlygas gyvūnams laikyti, transportuoti bei jais prekiauti. Perleisti teisę šių rūšių gyvūnus gaudyti bei prekiauti jais draudžiama.

**Prekyba Lietuvos Respublikos teritorijoje negyvenančių rūšių gyvūnais**

11. Prekyba Lietuvos Respublikoje negyvenančių rūšių gyvūnais gali būti leidžiama tik turint šių gyvūnų įsigijimo bei importo į Lietuvos Respubliką teisėtumą įrodančius dokumentus.

12. Prekiauti Lietuvos Respublikoje negyvenančių rūšių gyvūnais gali būti leidžiama tik šią veiklos rūšį užregistravusiems fiziniams bei juridiniams asmenims, turintiems sąlygas gyvūnams laikyti ir pervežti.

13. Lietuvos Respublikoje laisvai negyvenančių gyvūnų rūšių gyvūnais, jų dalimis ir trofėjais leidžiama prekiauti turint jų veisimo rezultatus įrodančius dokumentus.

14. Lietuvos Respublikoje laisvai negyvenančių rūšių gyvūnų, jų dalių ir trofėjų prekyba neribojama, kai nelaisvėje veisiamos ne mažiau kaip 3 tų gyvūnų kartos. Trečiosios kartos jaunikliais prekiauti leidžiama be leidimo, turint visus gyvūnų veisimą įrodančius dokumentus.

**Prekybos gyvūnais, jų dalimis ir trofėjais kontrolė**

15. Prekybos gyvūnais, jų dalimis bei trofėjais kontrolę šalies teritorijoje vykdo Valstybinė aplinkos apsaugos inspekcija, regionų aplinkos apsaugos departamentai, rajonų aplinkos apsaugos agentūros.

16. Prekybą gyvūnais, jų dalimis ar trofėjais su užsienio valstybėmis pagal savo kompetenciją reguliuoja ir kontroliuoja Aplinkos ministerija kartu su kitomis suinteresuotomis institucijomis.

**Atsakomybė už prekybos gyvūnais taisyklių pažeidimus**

17. Fiziniai ir juridiniai asmenys, prekiaujantys gyvūnais, jų dalimis ar trofėjais, pažeidę Prekybos taisyklių laukiniais gyvūnais reikalavimus, atsako Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_

1 forma

**Leidimas prekiauti laukiniais gyvūnais, jų dalimis ir trofėjais**

1. Fizinis asmuo / juridinis asmuo

*(vardas, pavardė, adresas) (pavadinimas, adresas, registracijos kodas, pagrindinės veiklos kryptys)*

 ...................................................

 ...................................................

 ...................................................

2. Prekybos objektas

(*gyvūnų rūšys, jų dalys ar trofėjai*)

 ...................................................

 ...................................................

3. Šalis, į kurią įvežamos arba išvežamos gyvūnų rūšys, jų dalys ar trofėjai (eksporto/ importo atveju)

.......................................................................................................................................................

4. Veterinarijos tarnybos pažymos dėl laukinių gyvūnų rūšių, jų dalių ar trofėjų prekybos Nr.

 ...................................................

5. Leidimo galiojimo laikas ......

Viceministras

A. V.

Data.................................

\_\_\_\_\_\_\_\_\_\_\_\_\_

Patvirtinta

aplinkos ministro

1998 m. spalio 19 d. įsakymu Nr. 200

4 priedas

**APTVARŲ IR VOLJERŲ LAUKINIAMS GYVŪNAMS LAIKYTI STEIGIMO IR NAUDOJIMO TVARKA**

**Bendroji dalis**

Ši tvarka nustato aptvarų, voljerų ir kitų statinių laukiniams gyvūnams (toliau – gyvūnai) laikyti įrengimą ir naudojimą.

**Pagrindinės sąvokos**

1. **Aptvarai ir voljerai bei kiti statiniai** – tai teritorijos/įrenginiai, aptverti tvora ar įrengti taip, kad juose laikomi gyvūnai negalėtų pabėgti, o laisvėje gyvenantys gyvūnai negalėtų į juos patekti.

2. **Aptvarų, voljerų ir kitų statinių naudotojai –** tai žemės savininkai, valdytojai ar nuomininkai (toliau – žemės naudotojai), Aplinkos ministerijos nustatyta tvarka gavę leidimą aptvarams, voljerams ir kitiems statiniams įrengti bei naudoti.

**Aptvarų ir voljerų bei kitų statinių įrengimo tvarka**

3. Leidimus (3 forma) aptvarams bei voljerams įrengti išduoda regionų aplinkos apsaugos departamentai. Aptvarų, voljerų bei kitų statinių naudotojas atlieka ar organizuoja darbus, susijusius su aptvarų, voljerų bei kitų statinių įrengimu, ir naudoja aptvarus, voljerus bei kitus statinius gyvūnams laikyti, veisti ar eksponuoti, vadovaudamasis įstatymais, šia tvarka bei kitais teisės aktais.

4. Aptvarų, voljerų ar kitų statinių dydis bei kiti parametrai nustatomi išduodant leidimą jiems įrengti, atsižvelgus į teritorijos gamtines sąlygas bei numatomų juose laikyti gyvūnų biologines savybes.

5. Žemės naudotojas, norintis įrengti voljerą, aptvarą ar kitą statinį ir laikyti jame gyvūnus, pateikia regionų aplinkos apsaugos departamentams paraišką (2 forma) dėl aptvaro ar voljero įrengimo. Joje nurodoma: numatomo įrengti aptvaro, voljero ar kito statinio teritorija, plotas, numatytos laikyti gyvūnų rūšys, individų skaičius, jų naudojimo būdai bei žemės naudojimo teisėtumą patvirtinantys dokumentai, taip pat reikia pateikti veterinarijos tarnybos pažymą apie teritorijos tinkamumą laikyti numatomą gyvūnų rūšį.

6. Leidimas aptvarui, voljerui ar kitam statiniui įrengti ir jį eksploatuoti yra išduodamas ne trumpesniam kaip penkerių metų laikotarpiui. Pateikus paraišką, leidimas išduodamas ne vėliau kaip per du mėnesius.

**Gyvūnų laikymas aptvaruose, voljeruose bei kituose statiniuose, jų naudojimas, veisimas, eksponavimas ar išleidimas į laisvę**

7. Į aptvarus, voljerus ar kitus statinius gyvūnai gali būti įleidžiami tik turint veterinarijos tarnybos pažymą apie gyvūnų būklę.

8. Aptvaruose, voljeruose ar kituose statiniuose išauginti Lietuvoje natūraliai gyvenantys gyvūnai gali būti išleidžiami į laisvę tik suderinus su rajono (miesto) aplinkos apsaugos agentūra (inspekcija/tarnyba) ir surašius atitinkamus gyvūnų išleidimo aktus.

9. Lietuvoje natūraliai negyvenantys gyvūnai iš kitų aptvarų, voljerų ar kitų statinių, esančių šalies teritorijoje, įsigyjami netaikant apribojimų. Įvežant juos iš kitų valstybių, būtina turėti Aplinkos ministerijos leidimą ir atitinkamą veterinarijos tarnybos sertifikatą.

10. Aptvaruose ir voljeruose išauginti gyvūnų hibridai bei Lietuvoje natūraliai negyvenę gyvūnai negali būti išleidžiami į laisvę. Jiems pabėgus iš aptvarų, voljerų ar kitų statinių, naudotojai privalo šiuos gyvūnus per 5 dienas sugauti, o jei tai neįmanoma – sunaikinti. Apie gyvūnų pabėgimą aptvarų, voljerų bei kitų statinių naudotojai privalo nedelsdami informuoti rajono (miesto) aplinkos apsaugos agentūrą (inspekciją/ tarnybą).

11. Aptvaruose, voljeruose ar kituose statiniuose numatomų laikyti gyvūnų naudojimo būdas (veisimas, ekspozicija ir pan.) įrašomas į regionų aplinkos apsaugos departamentų išduotą leidimą.

12. Aptvarų naudotojai kiekvienų metų pabaigoje pateikia regionų aplinkos apsaugos departamentams duomenis apie aptvaruose, voljeruose ar kituose statiniuose laikomų gyvūnų skaičiaus pokyčius ir jų būklę. Regionų aplinkos apsaugos departamentai šiuos duomenis pateikia Aplinkos ministerijai.

**Aptvarų, voljerų ir kitų statinių likvidavimo tvarka**

13. Baigiantis leidime nurodytam aptvaro, voljero ar kito statinio įrengimo ir eksploatavimo terminui, jis gali būti pratęsiamas tik regiono aplinkos apsaugos departamentui atlikus pakartotinį aptvaro, voljero ar kito statinio įvertinimą.

14. Aptvarai, voljerai ir kiti statiniai gali būti likviduojami tik regiono aplinkos apsaugos departamento sprendimu.

**Aptvarų, voljerų ir kitų statinių naudotojų atsakomybė**

15. Aptvarų, voljerų ir kitų statinių naudotojui pažeidus Lietuvos Respublikos gyvūnijos apsaugą ir naudojimą reglamentuojančius įstatymus bei kitus teisės aktus, leidimas aptvarui, voljerui ar kitam statiniui įrengti gali būti pripažintas netekusiu galios.

16. Laiku nepratęsęs leidimo galiojimo laiko dėl gyvūnų laikymo aptvaruose, voljeruose ar kituose statiniuose, naudotojas atsako įstatymų nustatyta tvarka.

\_\_\_\_\_\_\_\_\_\_\_\_\_\_

2 forma

**Paraiška aptvarui, voljerui ar kitam statiniui įrengti**

Prašome išduoti leidimą aptvarui, voljerui ar kitam statiniui įrengti.

Duomenys apie numatomą įrengti aptvarą, voljerą ar kitą statinį:

1. Rajonas, kuriame projektuojamas aptvaras, voljeras ar kitas statinys

2. Aptvaro, voljero ar kito statinio plotas

3. Numatomos laikyti gyvūnų rūšys

4. Individų skaičius (patinų, patelių, jauniklių)

5. Gyvūnų naudojimo būdai (ekspozicija, veisimas ir pan.)

6. Žemės naudojimo teisėtumą patvirtinantys dokumentai

7. Veterinarijos tarnybos pažymos apie teritorijos tinkamumą laikyti numatomą gyvūnų rūšį Nr

8. Veterinarijos tarnybos pažymos apie gyvūnų būklę Nr

Priedas. Schema (M 1: 10 000), kurioje nurodoma numatomo įrengti voljero, aptvaro ar kito statinio vieta.

Pareiškėjas

(vardas, pavardė)

Adresas:

Tel./faks

Data...................................... Parašas....................................................................

\_\_\_\_\_\_\_\_\_\_\_\_\_\_

3 forma

**Leidimas aptvarui, voljerui ar kitam statiniui įrengti**

1. Rajonas, seniūnija, kurioje numatomas įrengti aptvaras, voljeras ar kitas statinys

2. Aptvaro, voljero ar kito statinio plotas

3. Numatomos laikyti gyvūnų rūšys

4. Individų skaičius (patinų, patelių, jauniklių)

5. Gyvūnų naudojimo būdai (ekspozicija, veisimas ir pan.)

6. Leidimas išduotas .................

 (fizinio asmens vardas, pavardė, adresas)

 ...................................................

 (juridinio asmens pavadinimas, adresas, registracijos kodas)

 ...................................................

7. Leidimo galiojimo laikas ......

...........................................................regiono aplinkos apsaugos

departamento direktorius

A. V.

Data......................................

\_\_\_\_\_\_\_\_\_\_\_\_\_\_